Egpaar op De Doorns aangevalDe Doorns Foto: Wsteyn , Dreamstime Stock Photos, Stock Free Images Johan en Elmarie de Klerk is Woensdagaand op hul plaas in De Doorns in die Wes-Kaap deur drie gewapende mans aangeval. Kapt. FC van Wyk, woordvoerder van die polisie, het die voorval Saterdag aan Maroela Media bevestig. “Drie mans, wat klapmusse en handskoene aangehad het, het die 65-jarige man oorval toe hy met sy honde gaan stap het. Die inbrekers het deur die veiligheidshek van die plaas gebreek. Hulle het hom aangerand en sy hande vasgebind en hom na die slaapkamer gedwing.” Van Wyk het gesê die aanvallers het ŉ onbekende bedrag kontant en selfone gesteel. “Hulle het te voet gevlug.” Hy het bevestig De Klerk moes mediese behandeling ontvang vir beserings wat hy tydens die aanranding opgedoen het. “Die polisie ondersoek ŉ saak van huisbraak. Die ondersoek duur voort.” Dawid Barnard, Elmarie se broer, het aan Maroela Media gesê dit gaan onder omstandighede goed met hulle. Hy het gesê die egpaar sukkel om die voorval te verwerk. Hulle het nog nie weer sedert die aanval in die huis geslaap nie.